PRESENTACION DA GUIA PARA FAMILIARES DE FEGADACE\n"Cousas que debes saber sobre o dano cerebral adquirido cando o teu familiar esta no hospital"\no día 14 de maio presentouse no Complexo Hospitalario Universitario de Santiago a guía Cousas que debes saber sobre o dano cerebral adquirido cando o teu familiar está no hospital, elaborada por un grupo de traballo composto por persoal das asociacións e da Federación Galega de Dano Cerebral \_(FEGADACE\_), do que forma parte ADACE LUGO.\nA Federación contou para o acto coa colaboración da Xerencia de Xestión Integrada de Santiago. A súa subdirectora de Calidade e Atención ao Paciente, Beatriz Pais, participou coa directora de FEGADACE, Begoña Hermida, na apertura do acto. Foi clausurado pola Xerente de Xestión Integrada, Eloína Núñez.\nAdemáis, o acto contou con tres pequenas mesas. A primeira estivo protagonizada por profesionais do hospital de Santiago. O Xefe do Servizo de Neuroloxía, José María Prieto. A enfermeira supervisora de planta de Neuroloxía, Rosa Romero. O traballador social, José Luis Barreiro, o psicólogo clínico Miguel Anxo García.\nA continuación interviñeron os equipos profesionais das asociacións de FEGADACE; en concreto, unha representación do grupo de traballo que elaborou a guía, composto por Laura Ramírez, psicóloga e coordinadora do centro de día de Alento que falou das necesidades emocionais das familias; José Antonio Fernández, educador social DE RENACER OURENSE que explicou o proceso de elaboración e revisión da guía; Nerea Darriba, terapeuta ocupacional de ADACE LUGO, que se centrou nos apartados relacionados coa accesibilidade e a volta ao fogar; e Laura Segade, traballadora social DE SARELAquen falou das necesidades informativas das familias.\nPor último, oíuse a voz das persoas con dano cerebral adquirido na persoa de Amado López, usuario de a Asociación de Dano Cerebral de Compostela.\nA guía forma parte dun proxecto executado ao longo do ano pasado co apoio da Deputación da Coruña.


Redacción | Luns, 1 de Outubro de 2018, 17:37\n'Alta Mar' chegará a Netflix en 2019, a nova serie de factura española do servizo de entretemento por Internet. Trátase dun drama con toques de thriller e misterio ambientado nos anos corenta que estará protagonizado por Ivana Baquero, Alejandra Onivea e Jon Kortajarena e que tamén contará na súa repartición con José Sancristán, Eloy Azorín e o actor galego Tamar Novas, entre outros.\n'Alta mar', que contará con oito episodios, está ambientada nun grandioso transatlántico cheo de pasaxeiros que viaxan de Europa a América en busca dun futuro mellor, dúas irmás, Carolina (Alejandra Onieva) e Eva (Ivana Baquero), tan distintas como inseparables; un aposto oficial, Nicolás Salgas (Jon Kortajarena), ao que o destino situou no lugar equivocado; e un misterio por resolver: o asasinato dunha pasaxeira cuxo nomee non aparece na lista de abordo e á que ninguén lembra.\nAmores, intrigas e moitas mentiras... nun barco que esconde, en cada camarote, unha historia e, no fondo, un escuro segredo. Só unha cousa está clara: estando en alta mar, o asasino non poderá saír do barco.\nA repartición de 'Alta Mar' inclúe, ademais, a José Sancristán como Tío Pedro ('Velvet', 'Tempos de guerra'), Eloy Azorín como Fernando, ('Apaches', 'Gran Hotel'), Félix Gómez como Anibal ('Ela é o teu pai', 'Carlos Rey Emperador'), Tamar Novas como Sebastián ('Elisa e Marcela', 'Fariña'), entre outros.\nA serie, que comeza os seus ensaios esta semana, está producida por Netflix xunto a Bambú producións e foi creada por Ramón Campos e Xema R. Neira e escrita por Ramón Campos, Xema R. Neira, Daniel Martín Serrano, Curro Novallas e José Antonio Valverde, a serie será dirixida polo coruñés Carlos Sedes, quen exercerá tamén como Produtor Executivo xunto aos tamén galegos Teresa Fernández-Valdés e Ramón Campos, responsables de éxitos como 'As mozas do cable' ou 'Fariña'.\n"Estamos moi orgullosos de continuar a nosa relación con Bambú e crear outra serie que atraia a audiencias de todo o mundo", comentou Erik Barmack, vicepresidente de Series Orixinais Internacionais. "O misterio dun asasinato en alta mar será unha gran aventura para a nosa audiencia e sabemos que este equipo ten a capacidade de executalo ao máis alto nivel".\nRamón Campos, produtor executivo, engade: "Estamos felices de volver colaborar con Netflix no que xa é o noso terceiro proxecto xuntos. Alta mar é unha serie que nos permite volver ao xénero do misterio nunha contorna marabillosa. Temos ao mellor equipo, encabezado polo director Carlos Sedes e o director de fotografía Jacobo Martínez, artífices dos nosos maiores éxitos, entre eles 'Gran Hotel', 'Velvet' ou 'As mozas do cable'".


19 de maio: Día Mundial da Enfermidade Inflamatoria Intestinal - BadalNovas\nInicio Actualidade 19 de maio: Día Mundial da Enfermidade Inflamatoria Intestinal\nO 19 de maio celébrase o Día Mundial da Enfermidade Inflamatoria Intestinal, que inclúe á enfermidade de Crohn e a colitis ulcerosa.\nA Enfermidade Inflamatoria Intestinal ( EII) son dúas enfermidades dixestivas crónicas e graves que afectan a uns cinco millóns de persoas en todo o mundo e que se caracterizan porque cursan con brotes e períodos de remisión.\nDescoñécese a orixe da enfermidade aínda que se pensa que entran en xogo factores inmunitarios, ambientais e xenéticos. A súa presenza é máis frecuente nos países desenvolvidos.\nDía Mundial do Médico de Familia\ndia enfermidade intestinal


As matronas denuncian no pleno a "diminución da calidade asistencial" no Cunqueiro - VigoÉ\nAs matronas denuncian no pleno a «diminución da calidade asistencial» no Cunqueiro\nSilvia Gonçalves, en representación do colectivo, interveu este mércores ante a Corporación para denunciar que o hospital vigués conta cunha matrona por cada tres parturientes cando a OMS recomenda unha por cada muller ou como máximo por cada dúas\nGonçalves denunciou que o hospital vigués conta cunha matrona por cada tres parturientes cando a OMS recomenda unha por cada muller ou como máximo por cada dúas e que se está a producir unha “diminución da calidade asistencial” aos pacientes.\n“A realidade é que tivemos que asumir como válida a atención a dúas parturientes por cada unha de nós, e só cando esta expectativa se supera a dirección do hospital nos permite solicitar un reforzo. Non nos deixan solicitalo cando temos a previsión de sobrecarga, só cando xa a temos enriba. Esta situación de sobrecarga dáse polo menos unha vez á semana, e de cada cinco intentos de atopar a unha matrona que veña a reforzar, catro son infrutuosos. E cando se localiza a alguén, a veces non chega ou chega tarde.”, apuntou.\nDespois da súa intervención, concelleiros dos tres grupos políticos municipais tomaron a palabra. Pola Marea, Margarida López reclamou á Xunta máis formación e recursos nun servizo que é «crítico» e recordou que este se engade a outros «problemas» que presenta o centro hospitalario. Polo PP, Ángel Piñeiro trasladou o seu «apoio» ao colectivo, expuxo que o servizo é «mellorable» e asegurou que, «pese a todo», é a función mellor valorada polos usuarios do hospital, cun nove sobre dez.\nPolo goberno de Vigo, Cayetano Rodríguez argumentou que o denunciado amosa a «esencia» dos problemas da sanidade viguesa, pois non é consecuencia dun problema «puntual» no hospital senón «estrutural, de política sanitaria, de política con maiúsculas». O concelleiro insistiu en que as denuncias dos distintos colectivos sanitarios revelan o «fracaso do modelo» empregado pola Xunta para o Álvaro Cunqueiro.\nA intervención no pleno tivo a resposta do Servizo Galego de Saúde (sergas), que nun comunicado asegurou que desde a apertura do Álvaro Cunqueiro incrementouse a dotación de persoal con tres matronas e un auxiliar de enfermería. «Así, a dia de hoxe, o servizo conta cun equipo de profesionais ben dimensionado para prestar esta atención, composto por 30 matronas e 20 TCAEs, o que convirte ao noso centro no máis e mellor dotado de Galicia, no que traballan no seu conxunto máis 130 profesionais de todas as categorías», defende o Sergas.\nA dirección do hospital tamén sostén que todas as ausencias de xornada completa se substitúen (o que non se substitúe son aquelas ausencias durante unhas horas da xornada laboral, por diversos motivos xustificados como ter consulta médica, por exemplo….)\nAdemais, lembra que as cargas de traballo deste persoal teñen diminuído, xa que neste ano lévanse contabilizados máis dun centear de partos menos con respecto ao mesmo período do ano anterior.


O recuncho das palabras: CHEGOU O NADAL!\nCoñecedes a figura do apalpador?\nO Apalpador, Apalpabarrigas ou Pandegueiro é unha figura lendaria galega que lles achega agasallos aos nenos polo Nadal. Trátase dun xigante que baixa das devesas e apalpa as barriguiñas dos cativos. Se están cheas dilles: «Así, así esteas todo o ano» e déixalles unha presa de castañas, se están baleiras cala, pero déixalles igualmente as castañas.\nAquí vos deixamos un enlace por se queredes saber máis deste personaxe.\nPor certo, o Departamento de Galego quere desexarvos a todos e a cada un de vós Bo Nadal e que o vindeiro ano vos sexa favorable en todos os eidos.\nPublicado por dptogallego ponferrada en 13:47


Vieiros: Galiza Hoxe - A Audiencia Nacional exculpa os militares implicados na morte de Xosé Couso\nREVOGA O AUTO DO XUÍZ PEDRAZ\nA familia anunciou que recorrerá a decisión, segunda do mesmo tipo, perante o Tribunal Supremo.\nRedacción - 17:21 13/05/2008\nTags: Audiencia Nacional Xosé Couso\nA Audiencia Nacional acordou este martes revogar a decisión de procesar tres militares estadounidenses pola súa presunta implicación na morte do operador de cámara Xosé Couso en Bagdad o 8 de abril de 2003. A Sección Segunda da Sala do Penal do tribunal anulou, deste xeito, o auto de procesamento do xuíz Santiago Pedraz por considerar que non había indicios suficientes.\nA Fiscalía alegara que non houbera "intencionalidade por parte dos militares para acabar coa vida de Couso". Tamén insistira en que "non era un crime de guerra nin un asasinato", polo que solicitou o arquivo definitivo da causa.\nA familia do finado, por medio do seu irmán Xavier, adiantou que recorrerá a decisión perante o Tribunal Supremo como xa fixera na anterior ocasión en que Audiencia Nacional arquivara a causa.\nÉ a segunda vez que a Audiencia rexeita a decisión do xuíz Pedraz de investigar os tres militares, o sarxento Thomas Gibson e mais os seus superiores, o tenente coronel Philip de Camp e o capitán Philip Wolford.\nPorén, un dos catro maxistrados da sala da Audiencia Nacional, José Ricardo de la Prada, cualificou o ataque das tropas estadounidenses contra o hotel onde se atopaba Couso de "indiscriminado", "desproporcionado" e "intencional", e criticou a decisión do tribunal por dar a entender "que na guerra non hai normas que regulen as condutas dos combatentes nin protexan as vítimas civís".\nCatro anos de impunidade desde a morte de Xosé Couso\nOrde de busca e captura para os militares imputados pola morte de Xosé Couso\nSeis meses da morte de José Couso


O Concello da Pobra propón cine para pensar, con proxeccións todos os xoves de novembro – EnComún\nImaxe de arquivo dunha proxección con charla-debate na Casa da Cultura Olga Novo, na Pobra do Brollón. GPCPB\nAs tardes dos xoves de novembro, a Casa da Cultura Olga Novo da Pobra do Brollón convértese nun espazo de arte e reflexión. O Concello está a organizar o ciclo «Grandes Temas do Noso Tempo», para poñer sobre a mesa temas de actualidade, como o cambio climático, o auxe da extrema dereita, ou a espionaxe nas redes.\nCATRO PROXECCIÓNS EN NOVEMBRO\nO ciclo arrancou o xoves día 7 coa proxección do documental «Before the flood», que plantea o problema do cambio climático nunha peza protagonizada por Leonardo Di Caprio, e producido en 2016 en colaboración con National Geographic. A proxección contou coa colaboración do colectivo Teachers for Future Spain. O xoves 14 foi a quenda de «Las chicas de Amanecer Dorado».\nA vindeira sesión de cine será o xoves 21, coa peza «El Gran Hackeo». O ciclo rematará cunha proxección sorpresa o xoves 28.\nO concelleiro de Cultura na Pobra, Ricardo Rodicio, salientou que este ciclo de cine «quere analizar problemáticas globais que nos afectan», logo de ter adicado anteriores programacións a temas máis próximos ao rural galego.•


Temas: ANA PONTóN ENQUISA BNG XUNTA GALICIA CRTVG PSDEG PP\nA enquisa de GFK para a CRTVG dálle ao PP entre 37 e 40 escanos e ao BNG, entre 19 e 22. Outra enquisa de GAD· apunta que Feijóo conserva a maioría absoluta.\nPor Galicia Confidencial | Compostela | 12/07/2020 | Actualizada ás 20:07\nFeijóo podería perder as eleccións e Ana Pontón podería ser a vindeira presidenta da Xunta se se colle as orquillas máis amplas da enquisa realizada por GFK para a CRTVG que suliña que o PP deG está entre os 37 e 40 escanos e o BNG, entre os 19 e 22 escanos.\nOs grandes dagnificados netes comicios serían o PSdeG, que obtería entre 12 e 14 escanos e, especialmente, Galicia en Común que quedaría en dúas actas, tras as divisións provocadas na última lexislatura.\nAs consultas realizadas por entrevistadores a pé de urna apuntan a que o BNG daría o 'sorpasso' ao PSdeG, ao lograr entre 19 e 22 deputados, mentres que en 2016 os nacionalistas quedáronse relegados a cuarta forza no Parlamento galego, só con seis asentos no Pazo do Hórreo. A enquisa da TVG atribúelles o 25,9% dos votos.\nPola súa banda, o PSdeG-PSOE quedaría con entre 12 e 14 escanos, fronte aos 14 que obtivo nas anteriores autonómicas. O estudo de GFK atribúelle un 15,9% dos sufraxios.\nSegundo este estudo demoscópico, Galicia en Común, a coalición que aglutina a Podemos, EU e Anova, quedaría con só dous escanos e o 5,7% dos votos, mentres que Marea Galeguista, a outra parte herdeira de En Marea e conformada tamén por Partido Galeguista e Compromiso por Galicia, non lograría entrar no Parlamento galego, ao quedar co 1,6% dos sufraxios.\nA coalición que estas opcións selaron xuntas para concorrer aos comicios de 2016 lograra levantarse, baixo o paraugas común de En Marea, á segunda praza, con 14 deputados, unha condición que acabou perdendo despois dos procesos de desintegración que sufriu durante a pasada lexislatura, cando acabaron en distintos grupos do Parlamento: por unha banda 9 deputados en Común dá Esquerda e outro cinco no grupo mixto.\nA enquisa tampouco dá opcións de entrar no Pazo do Hórreo nin a Vox nin a Cs, que obterían o 2% e o 0,9% dos sufraxios, respectivamente.\nPor outra banda, o Partido Popular gañaría as eleccións autonómicas en Galicia co 47,9 por cento dos votos e entre 40 e 42 escano, segundo a enquisa de GAD3 para o diario ABC.\nA segunda forza política sería o BNG co 21,5 por cento dos votos e 16 a 18 escanos. Pola súa banda, o PSOE con 16 escanos e o 19,9 por cento sería a terceira forza política. Finalmente, Galicia en Común quedaría en 2 escanos e o 4,3 por cento dos votos.\nNas anteriores eleccións autonómicas galegas de 2016 gañou o PP co 47 por cento dos votos e unha maioría absoluta de 41 escanos. En segundo lugar quedou En Marea, co 19 por cento dos votos e 14 escanos. Pola súa banda os socialistas galegos do PSdeG conseguiron case o 18 por cento dos votos e 14 escanos. A última praza ocupouna o BNG, con 6 escanos e o 8 por cento dos votos.


Vª Asemblea da FPG - Indymedia Barcelona\nVª Asemblea da FPG\nCorreu-e: inf ARROBA anosaterra.com (no verificat!)\t 19 mai 2006\nA FPG aposta pola creación\ndunha nova organización política\nA Frente Popular Galega (FPG) pretende reabrir o debate a â��prol da unidade polÃtica da esquerda e todo o nacionalismo galegoâ�?, en palabras de Mariano Abalo, un dos seus principais dirixentes, na sÃºa V Asemblea a celebrar no fin de semana do 20 de maio.\nA creaciÃ³n dunha nova organizaciÃ³n, â��con principios polÃticos claros e firmes dunha esquerda consecuente e nacionalista con perspectiva marxistaâ�?, semella que vai ser a aposta maioritaria logo das discusiÃ³ns internas.\nPretenden aglutinar a todas aquelas organizaciÃ³n e persoas que abandonaron nas distintas etapas histÃ³ricas o Bloque, para â��con aqueles principios histÃ³ricos da UPG, vertebralos e crear unha nova organizaciÃ³n polÃticaâ�?.\nTres foron as propostas baralladas pola militancia. A anteriormente citada de constituÃr un partido de todo o abano nacionalista e de esquerdas mÃ¡is alÃ¡ do BNG (aÃnda que procurando contar con elementos hoxe descontentos coa polÃtica de Anxo Quintana). A desapariciÃ³n da FPG como tal por non ter hoxe ningunha virtualidade polÃtica, que semella totalmente descartada, e a de continuar pero realizando un relevo a fondo nos actuais dirixentes e referentes polÃticos, nomeadamente Mariano Abalo e XosÃ© LuÃs MÃ©ndez FerrÃn, se non se acada o acordo necesario para constituÃr unha nova formaciÃ³n polÃtica. OpciÃ³n que non foi a cabo en anteriores ocasiÃ³ns, como, por exemplo, nas conversas fracasadas que rematarÃan na creaciÃ³n de NÃ³s-UP.\nO cambio de polÃtica no Estado e, sobre todo, o proceso que comezou en Euskadi, levarÃa a moitos militantes da FPG a procurar novos camiÃ±os.\nOs relatorios da FPG apostan â��por facer unha polÃtica nova na Galiza, enraizada na sociedade, non electoralista e mimÃ©tica de Catalunyaâ�?. Esta Ãºltima acusaciÃ³n vai dirixida ao BNG.\nConsideran que a actual polÃtica que se estÃ¡ a realizar na Galiza estÃ¡ condicionada por Madrid e que o BNG non que Ã© quen de levantar un valado de contenciÃ³n contra a polÃtica espaÃ±olista, pola sÃºa polÃtica â��seguidistaâ�?, deixando que PP e PSOE atopen un camiÃ±o propicio.\nPor iso queren crear unha nova organizaciÃ³n que â��realice unha polÃtica novaâ�?.


Noticia - A mostra integradora da Deputación Sorrisos Transformadores inaugúrase este martes en Pontevedra - Actualidade - Deputación de Pontevedra\nA mostra integradora da Deputación "Sorrisos Transformadores" inaugúrase este martes en Pontevedra\nA exposición, que poderá visitarse nas instalacións do IES Frei Martín Sarmiento ata o 31 de xaneiro, ten como obxectivo concienciar sobre as diferentes identidades sexuais e a non discriminación\nAs instalacións do IES Frei Martín Sarmiento acollen este mércores ás 16:50 horas a inauguración oficial da mostra "Sorrisos Transformadores", unha iniciativa artística para a visibilización do colectivo LGTBI posta en marcha pola Deputación de Pontevedra en colaboración coa Asociación de Familias de Persoas Trans* ARELAS. A exposición, que está xa instalada no centro educativo, estará aberta ao público ata o próximo día 31.\n"Sorrisos Transformadores" é unha mostra fotográfica que ten por obxectivo a reflexión, por parte da cidadanía, sobre a realidade do colectivo trans e a prevención de actitudes discriminatorias. Así, a exposición pretende sensibilizar sobre a realidade destas persoas co fin de promover a igualdade de oportunidades e o respecto á diversidade.\nTrátase dunha mostra itinerante que está percorrendo distintos concellos da provincia de Pontevedra e tamén algún outro emprazamento fóra da provincia, coma Betanzos ou a Universidade de Santiago de Compostela. A mostra consta de dez fotografías de Noemí Chantada que amosan dez realidades de persoas trans e doutras persoas que non o son pero que, pola súa profesión, están moi vinculadas coa súa realidade. Todas as imaxes reflicten persoas alegres, orgullosas, positivas, que amosan unha parcela da súa vida que lles gusta. Ademais, cada fotografía está acompañada por un texto que reflicte unha frase ou unha idea sobre a persoa protagonista ou sobre a súa contorna.


Nome: City of Agra\n—AUDIORELATO: AGASALLOS —\nO City of Agra partira de Liverpool o 29 de xaneiro. Perdera o rumbo a 35 millas de A Coruña por mor dunha densa néboa. O forte temporal fíxoo arribar ata embarrancar nos baixos do Conesudo, partíndose en dous.\nA meirande parte da tripulación era hindú e precipitouse ós botes salvavidas no momento da colisión, dificultando o salvamento que estaba a efectuar o capitán , o señor Frame. Unha tal señora Bocker, unha camareira e algúns oficiais, xunto ó terceiro de abordo Mr. Gordon e o maquinista, salvaríanse aferrados a troncos. Outros atoparían a costa a nado, mentres que 32 persoas foron rescatadas polas lanchas de pescadores de Camelle.\nNos días posteriores á traxed ia déuselles sepultura a uns 29 corpos do City of Agra. A algúns dos mariñeiros agasalláronos pola súa valentía no rescate dos tripulantes, estendéndolles o goberno británico un premio que consistía nunha medalla na que se lía: “3 February 1897. For Gallantry and Humanity”.\nA campá dese buque aínda hoxe segue a repenicar na igrexa do Espírito Santo de Camelle, doada posteriormente do naufraxio pola Compañía Barbeito de Salvamento marítimo.\nO City of Agra era un buque de moderna construción, dunhas 4000 toneladas, cunha tripulación de 71 homes e varios pasaxeiros, entre eles, Mr. Jamrach, fillo do célebre tratante de bestas para o circo de Londres,que ía a India na procura de animais,e Mr. Dun, que fora contratado desde o país asiático para facerse cargo no decurso de 8 anos dunha plantación de té.


Resolución do DOG nº 66 do 2017/4/4 - Xunta de Galicia\nDOG Núm. 66 Martes, 4 de abril de 2017 Páx. 15968\nRESOLUCIÓN do 24 de marzo de 2017, da Secretaría Xeral de Política Lingüística, pola que se convocan as probas para a obtención dos certificados de lingua galega, niveis Celga 1, 2, 3 e 4, no ano 2017 (código de procedemento ED114A).\nDe acordo co previsto no artigo 7 da Orde do 16 de xullo de 2007, da Consellería de Presidencia, Administracións Públicas e Xustiza, pola que se regulan os certificados oficiais acreditativos dos niveis de coñecemento da lingua galega (Celga), publicada no DOG núm. 146, do 30 de xullo, logo da proposta formulada pola Comisión Central de Avaliación, convócanse as probas para a obtención dos certificados de coñecemento de lingua galega Celga 1, 2, 3 e 4.\nEsta convocatoria dálle continuidade á centralización da realización das probas, no ámbito da comunidade autónoma, en Santiago de Compostela e, no exterior, en Ponferrada, polo especial vínculo que temos coa zona do Bierzo. Esta centralización pretende afondar na maior seguridade e control da execución do proceso e na racionalización dos recursos públicos a partir da nova dotación de persoal docente.\nConvocar as probas para a obtención dos certificados acreditativos dos niveis de lingua galega Celga 1, 2, 3 e 4, no ano 2017 (ED114A).\nAs persoas maiores de 16 anos, ou que os fagan antes de finais do ano 2017, nacionais ou estranxeiras.\nCelga 4: 10 de xuño de 2017.\nCelga 2: 11 de xuño de 2017.\nCelga 3: 17 de xuño de 2017.\nCelga 1: 18 de xuño de 2017.\nSe o número de aspirantes non permitise a realización da totalidade das probas orais no día sinalado nesta resolución, a Comisión Central de Avaliación determinará o día ou días en que terá lugar a devandita avaliación oral, que serán debidamente publicitados na páxina web www.lingua.gal.\n4. Lugares onde se van realizar as probas e niveis.\nOs lugares concretos e o horario indicaranse cando se fagan públicas as listaxes definitivas de persoas admitidas para cada proba de nivel Celga.\nAs persoas que desexen inscribirse nas probas Celga deberán formalizar a súa solicitude no modelo normalizado que se publica como anexo I a esta resolución e aboar a taxa que se indica na convocatoria.\nDeberán indicar a proba ou probas ás cales solicitan presentarse e a localidade.\nNo caso de que unha persoa que se vaia presentar ás probas teña algunha discapacidade, indicará na súa solicitude o tipo e o grao de discapacidade, a acreditación correspondente, así como o apoio que precisará para poder realizar as probas.\nAs persoas cunha discapacidade física ou psíquica igual ou superior ao 33 % que as imposibilite para acreditar algunha das destrezas comunicativas (comprensión oral, expresión oral, compresión escrita, expresión escrita) poderán solicitar a exención de realizar a proba ou probas referidas a esas destrezas.\nOs formularios de solicitude, segundo o modelo ED114A, estarán dispoñibles na sede electrónica da Xunta de Galicia, no enderezo https://sede.xunta.gal e na páxina web http://www.lingua.gal, que permite cubrir e editar a solicitude.\n5.1. As solicitudes deberán presentarse preferiblemente por vía electrónica a través do formulario normalizado dispoñible na sede electrónica da Xunta de Galicia (https://sede.xunta.gal).\nOpcionalmente, tamén se poderán presentar as solicitudes presencialmente en calquera dos lugares e rexistros establecidos na normativa reguladora do procedemento administrativo común, para o que se utilizará o formulario normalizado dispoñible na sede electrónica da Xunta de Galicia.\n5.2. A solicitude dirixirase á sede central da Secretaría Xeral de Política Lingüística en Santiago de Compostela.\n5.3. O prazo de presentación das solicitudes e da documentación sinalada nas bases sexta e sétima será dun mes, que se contará a partir do día seguinte ao da publicación desta convocatoria no Diario Oficial de Galicia. Se o último día do prazo é inhábil, este entenderase prorrogado ao primeiro día hábil seguinte.\n6. Trámites administrativos posteriores á presentación de solicitudes.\nA sede electrónica ten á disposición das persoas interesadas unha serie de modelos normalizados para facilitar a realización de trámites administrativos despois da presentación das solicitudes de inicio. Estes modelos presentaranse por medios electrónicos accedendo á carpeta do cidadán da persoa interesada, dispoñible na sede electrónica da Xunta de Galicia. Cando as persoas interesadas non resulten obrigadas á presentación electrónica das solicitudes tamén poderán presentalos presencialmente en calquera dos lugares e rexistros establecidos na normativa reguladora do procedemento administrativo común.\n7. Documentación complementaria necesaria para a tramitación do procedemento.\nb) Copia do certificado de discapacidade emitido por unha administración distinta da Comunidade Autónoma de Galicia, cando a persoa interesada faga constar na solicitude que lle é de aplicación a circunstancia que acredita o documento correspondente.\n8. Comprobación de datos.\na) Certificado de discapacidade emitido pola Comunidade Autónoma de Galicia.\n9. Contía das taxas de exame.\nSegundo o previsto na Lei de orzamentos xerais da Comunidade Autónoma de Galicia, o importe da taxa para inscribirse nas probas Celga será de 15,77 euros.\n10. Sistema de liquidación das taxas de exame.\n10.1. Por imperativo legal, de conformidade co disposto na vixente Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, deberase aboar previamente, en concepto de dereitos de exame, o importe vixente no momento da publicación desta convocatoria e, de ser o caso, os gastos de transferencia correspondentes, para o que se utilizará o impreso de autoliquidación.\nEste impreso facilitaráselles ás persoas interesadas en calquera rexistro ou oficina de atención ao cidadán da Xunta de Galicia. Os datos para cubrir o impreso son os seguintes:\nConsellería de Cultura, Educación e Ordenación Universitaria. Código: 07.\nDelegación de servizos centrais. Código: 13.\nServizo de Secretaría Xeral de Política Lingüística. Código: 05.\nDenominación: inscrición nas probas Celga, homologadas para a acreditación do nivel de competencia en lingua galega e mais certificación do nivel correspondente, de ser o caso, cando se superan as probas. Código: 30 44 01.\nAsí mesmo, poderase facer efectivo o pagamento da taxa pola internet nas entidades financeiras actualmente autorizadas. Para isto, deberase acceder á Oficina Tributaria, a través da oficina virtual na páxina web da Axencia Tributaria Galega (www.atriga.gal), premer a opción Tributos e logo a ligazón Taxas e prezos. Neste caso, unha vez efectuado o pagamento telemático, imprimirase o xustificante de aboar a taxa, que será o que se achegue xunto coa solicitude.\n10.2. O importe aboado en concepto de dereitos de exame devolveráselles, logo da solicitude correspondente, ás persoas aspirantes que figuren na listaxe definitiva de excluídas. Para solicitar a devolución das taxas, as persoas aspirantes excluídas disporán dun prazo de dous meses, que se contarán a partir do día seguinte ao da publicación da listaxe definitiva de aspirantes admitidos e excluídos na páxina web da Secretaría Xeral de Política Lingüística (www.lingua.gal).\n11. Procedemento para a admisión de aspirantes.\n11.1. Unha vez que remate o prazo de presentación de instancias, o secretario xeral de Política Lingüística aprobará as listaxes provisionais de aspirantes admitidos e excluídos para cada un dos niveis e localidades, a través dunha resolución que se publicará na páxina web www.lingua.gal.\nAs persoas aspirantes excluídas disporán dun prazo de 10 días hábiles, contados a partir do seguinte ao da publicación da antedita resolución na páxina web www.lingua.gal, para poderen emendar, de ser o caso, o defecto que motivou a súa exclusión, de acordo co artigo 68.1 da Lei 39/2015, do 1 de outubro, do procedemento administrativo común das administracións públicas.\nEste prazo permitiralles ás persoas interesadas emendar os erros no caso de estaren incompletas as solicitudes ou de non achegaren a documentación acreditativa do pagamento das taxas dentro do prazo de presentación de solicitudes.\nEn todo caso, as persoas que presenten alegacións enviaranlle un correo electrónico á Secretaría Xeral de Política Lingüística ao seguinte enderezo: sxpl.probascelga@xunta.gal, en que indicarán o día en que presentaron a alegación e o motivo desta.\nNon se admitirá o aboamento das taxas fóra do prazo de presentación de solicitudes exixido nesta convocatoria.\n11.2. Unha vez transcorrido o prazo sinalado, o secretario xeral de Política Lingüística ditará unha nova resolución pola que se aprobará a listaxe definitiva de persoas admitidas e excluídas para cada un dos niveis e localidades, que se publicará na páxina web www.lingua.gal.\n12. Publicación dos resultados das probas.\nOs resultados provisionais das probas publicaranse na páxina web www.lingua.gal, no prazo máximo de dous meses desde a súa realización.\nOs resultados definitivos das probas publicaranse na páxina web www.lingua.gal, no prazo máximo de catro meses desde a súa realización.\n13. Procedementos de reclamación ou de revisión das probas.\n13.1. No momento da realización das probas, as persoas aspirantes poderán solicitar a aclaración das dúbidas que lles poidan xurdir en relación co exame e, de ser o caso, presentar ante o presidente ou presidenta da comisión sectorial a reclamación que consideren oportuna. No prazo de tres días, a comisión sectorial que recibiu a reclamación enviaralla á Comisión Central de Avaliación, xunto cun informe sobre o seu contido. A Comisión Central de Avaliación resolverá o que considere oportuno e comunicarallo á persoa interesada ao enderezo e polo medio que designase para os efectos de notificacións e, pola súa parte, á comisión sectorial correspondente.\n13.2. Logo da publicación dos resultados provisionais, as persoas interesadas, mediante un escrito dirixido á Secretaría Xeral de Política Lingüística ou ao enderezo de correo sxpl.probascelga@xunta.gal, poderán, no prazo de 10 días naturais, solicitar a revisión das probas por parte da Comisión Central de Avaliación, que adoptará a resolución que corresponda e comunicaralles ás persoas interesadas os criterios que determinaron a cualificación obtida.\n13.3. Logo da publicación dos resultados definitivos, as persoas interesadas poderán interpoñer, no prazo dun mes desde o día seguinte ao da publicación, un recurso de alzada ante a persoa titular da Consellería de Cultura, Educación e Ordenación Universitaria, segundo o previsto nos artigos 121 e 122 da Lei 39/2015, do 1 de outubro, do procedemento administrativo común das administracións públicas (BOE núm. 236, do 2 de outubro).\n14. Desenvolvemento das probas.\nAs persoas interesadas presentaranse 30 minutos antes da hora de entrada, no lugar e data de realización das probas, provistas do documento que acredite a súa personalidade (DNI, NIE ou pasaporte) e dun bolígrafo. Non se admitirá ningún tipo de material de apoio.\n14.1. Probas para o Celga 1: a proba escrita terá unha duración de dúas horas e a proba oral terá unha duración máxima de 10 minutos.\n14.2. Probas para o Celga 2: a proba escrita terá unha duración de dúas horas e a proba oral terá unha duración máxima de 10 minutos.\n14.3. Probas para o Celga 3: a proba escrita terá unha duración de dúas horas e media e a proba oral terá unha duración máxima de 15 minutos.\n14.4. Probas para o Celga 4: a proba escrita terá unha duración de tres horas e a proba oral terá unha duración máxima de 15 minutos.\nAs probas orais serán gravadas como garantía do proceso.\nA proba oral correspondente a cada nivel Celga realizarase a continuación de que remate a proba escrita, sempre que o número de persoas presentadas así o faga posible. Neste caso, unha vez rematada a proba escrita, publicaranse os chamamentos para a proba oral e indicarase a hora aproximada para a súa realización.\nNo caso de que non sexa posible facer a proba oral no mesmo día que a proba escrita, a Secretaría Xeral de Política Lingüística, por proposta da Comisión Central de Avaliación, publicará na páxina web http://www.lingua.gal o día e a hora aproximada para a súa realización.\nNesta convocatoria os chamamentos para as probas orais realizaranse por orde alfabética de apelidos (do A ao Z).\n15. Probas de exames especiais.\nTal e como se establece na disposición adicional cuarta da Orde do 10 de febreiro de 2014 pola que se modifica a Orde do 16 de xullo de 2007 pola que se regulan os certificados oficiais acreditativos dos niveis de coñecemento da lingua galega (Celga) (DOG núm. 34, do 19 de febreiro de 2014), considéranse probas de exames especiais as destinadas a todas aquelas persoas candidatas ás cales non lles é posible realizar as probas para a obtención do diploma acreditativo do nivel de coñecemento de lingua galega (Celga) nas condicións xerais estipuladas pola Administración. Todas as probas realizadas baixo condicións especiais serán cualificadas cos mesmos criterios de avaliación empregados para as demais persoas candidatas.\nSe a persoa candidata supera o resto das probas de que conste o exame, no dorso do diploma acreditativo que se lle expida farase constar que quedou exenta de satisfacer algún dos obxectivos de avaliación do exame, segundo corresponda.\nEn todo caso, a Secretaría Xeral de Política Lingüística valorará se o tipo de discapacidade alegado dá lugar ás posibles exencións.\n16. Expedición e rexistro dos certificados.\nA Secretaría Xeral de Política Lingüística expediralles os certificados ás persoas que superen as probas.\nOs certificados constarán nun rexistro oficial no cal figurarán os seguintes datos: nome e apelidos, número de DNI, NIE ou pasaporte, lugar, data e resultados das probas e identificación alfanumérica dos certificados. A solicitude para participar nas probas comporta a autorización para o tratamento telemático dos citados datos para este fin.\n2. As notificacións electrónicas realizaranse mediante o sistema de notificación electrónica de Galicia - Notifica.gal, dispoñible a través da sede electrónica da Xunta de Galicia (https://sede.xunta.gal). Este sistema remitiralles ás persoas interesadas avisos da posta á disposición das notificacións á conta de correo electrónico e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n18. Datos de carácter persoal.\nDe conformidade coa Lei orgánica 15/1999, do 13 de decembro, de protección de datos de carácter persoal, os datos persoais recollidos na tramitación desta disposición, cuxo tratamento e publicación autoricen as persoas interesadas mediante a presentación das solicitudes, serán incluídos nun ficheiro denominado Relacións administrativas coa cidadanía e entidades, cuxo obxecto é xestionar este procedemento, así como informar as persoas interesadas sobre o seu desenvolvemento. O órgano responsable deste ficheiro é a Secretaría Xeral Técnica da Consellería de Cultura, Educación e Ordenación Universitaria. Os dereitos de acceso, rectificación, cancelación e oposición poderanse exercer ante esta secretaría xeral técnica, mediante o envío dunha comunicación ao seguinte enderezo: San Caetano, s/n, 15781 Santiago de Compostela, ou a través dun correo electrónico dirixido a: sxt.cultura.educacion@xunta.gal.\n19. Recursos contra a resolución de convocatoria das probas.\nContra esta resolución, que non esgota a vía administrativa, as persoas interesadas poderán interpoñer, no prazo dun mes desde o día seguinte ao da súa publicación, un recurso de alzada, ante a persoa titular da Consellería de Cultura, Educación e Ordenación Universitaria, segundo o previsto nos artigos 121 e 122 da Lei 39/2015, do 1 de outubro, do procedemento administrativo común das administracións públicas (BOE núm. 236, do 2 de outubro).\n20. Prazo de resolución do procedemento e sentido do silencio.


Redacción | Mércores, 17 de Outubro de 2018, 17:18\nARCHIVADO EN | Carolina Bescansa Podemos Galicia\nNunha entrevista, asegura que Podemos ten "claro" quen son os seus "aliados", pero pide centrar o "debate" en transformar Galicia, non en "fórmulas" ou "marcas".\nA deputada por Madrid e candidata a liderar Podemos Galicia Carolina Bescansa defende que pode "sumar máis" compaxinando o seu escano no Congreso dos Deputados que se renunciase á súa acta no caso de que consiga impoñerse ao tamén parlamentario Antón Gómez-Reino nas primarias nas que o partido morado galego escolle nova dirección a partir deste xoves.\nA aterraxe da cofundadora de Podemos nas primarias para elixir nova dirección situou no foco mediático estatal o proceso interno que arrinca este xoves. "Se eu son capaz de facer que Galicia e os debates políticos de Galicia estean en primeira plana dos debates estatais e xerais, xa só con iso estou a axudar aos procesos de cambio, aos nosos aliados e a Podemos Galicia", recoñece.\nA santiaguesa, afastada do primeiro plano do partido a nivel estatal desde fai máis dun ano e enfrontada á dirección tras filtrarse un documento no que propoñía a Íñigo Errejón un plan para arrebatar o liderado a Pablo Igrexas, asegura que os inscritos galegos pídenlle desde 2014 que lidere Podemos Galicia, pero que non decidiu dar o paso ata que non tivo "claro" cal era o "equipo" que a acompañaría.\nNo seu documento político, a diferenza da de Antón Gómez-Reino, a candidatura de Bescansa ('Eu Quero Futuro Para Galicia') non fai unha aposta explícita pola unidade popular expresada na denominada 'confluencia' e que se agrupa ao redor de En Marea. Con todo, ao longo da campaña interna, a compostelá deixou claro que caer na división só beneficiaría á dereita.\nPrecisamente, o papel para xogar por Podemos Galicia nas eleccións locais do próximo mes de maio será a materia máis inmediata á que terá que enfrontarse o vencedor das primarias. Respecto a isto, a secretaria xeral saínte, Carmen Santos, (que pecha a lista de Bescansa) remarcou que a nova dirección deberá velar polo cumprimento do mandato dos inscritos, que nunha consulta celebrada en marzo apostaron por tecer alianzas en formato de coalición e co nome Podemos na papeleta coa excepción daquelas candidaturas en posición de goberno.\nA proposta da dirección saínte para que Bescansa encabezase o seu proxecto na Asemblea Cidadá de Podemos Galicia provocou a reacción da cúpula do partido en Madrid. Antes mesmo de coñecerse se aceptaría a proposición, Pablo Igrexas cuestionaba o vínculo da galega coa súa terra natal nunha entrevista na Sexta na que tamén lembrou as súas recentes aspiracións na política madrileña.\nA compostelá afirma que a posibilidade de converterse en secretaria xeral expúxoselle en varias ocasións desde 2014, pero que foi a partir de comezos deste ano cando comeza a recibir a chamada de "moitos inscritos" para que dea o paso.\nAsí mesmo, di que, en caso de saír derrotada, a decisión de participar activamente ou non no Consello Cidadán Autonómico será tomada de maneira "colectiva" entre "todas as persoas" que conforman a candidatura. "Estarei no lugar onde me poñan os inscritos", apunta tras remarcar que o seu "compromiso coa transformación de Galicia está sobre a mesa e vai seguir pase o que pase o día 25".\nCONFIRMACIÓN DE IDENTIDADE\nAsí mesmo, na súa entrevista con Europa Press, Carolina Bescansa chama á participación dos inscritos no proceso de votación, no só poderán participar aqueles que verifiquen a súa identidade achegando o DNI ou pasaporte, trámite que poderán realizar antes emitir o seu sufraxio a través de Internet.\nLamenta que a dirección estatal haxa imposto un requisito --non foi necesario nas recentes primarias de Podem en Cataluña-- que non fora aprobado no regulamento do proceso por parte da executiva galega, pero evita relacionar esta acción cun intento por prexudicar a súa candidatura.\n"Para poñer un requisito como este é necesario unha campaña previa de información sobre como se ten que facer. Isto non foi así. Agora o que queda é facer moita pedagoxía. Estou segura que os inscritos teñen moita vontade en decidir quen vai dirixir o partido en Galicia", gabia.\nAmancio Ortega denuncia a campaña de fake news que o vincula ás criptomonedas


17 17UTC Marzo 17UTC 2016 | Mario Regueira\nHai cidades que coñeces antes de poñer o pé nelas. Pénsoo agora desde Bilbao, na miña terceira visita á cidade. Todas nos últimos anos, todas con esa sensación estraña de estar a pisar territorio coñecido, como se os meus soños da última década acontecesen á beira do Nervión ou como se unha vida pasada ecoase aínda na miña memoria. Non, non hai nada místico na sorpresa coa que redescubro estas rúas, estes locais, os amigos que aparecen como se levasen toda unha vida agardando por min.\nDesde finais do século pasado a cultura vasca infiltrouse nunha parte da mocidade galega. Comezabamos no liceo cantando “Mierda de ciudad” e facendo circular vellas cintas do rock radikal. Aínda que ningunha desas traxectorias nos deixaría tan abraiados como a de Fermin Muguruza. Aínda lembro a sensación de poñer por primeira vez o cumio de Negu Gorriak. Os dous dobermans negros que abrían o disco Borreroak Baditu Milaka Aurpegi e que nos deixaron un sorriso conxelado e a sensación de que o chan acababa de tremer baixo os nosos pés. Admirei sempre a traxectoria de Fermin Muguruza pola mesma razón pola que admirei os Clash, porque a clase obreira afloraba máis alá da retórica. Non se pasa dos primeiros discos de Kortatu a un proxecto como o de Negu Gorriak ou ao Muguruza en solitario con xenialidade nin con medios. Hai evolucións que só se explican metendo na ecuación traballo e consciencia, dous valores que na fronteira de Caranza en Ferrol ou na de San Francisco en Bilbao aínda significan algo para a mocidade que as atravesou entre os oitenta e os noventa.\nA gran eclosión da carreira de Muguruza en solitario colleume, porén, en Compostela. Unha época na que o Avante pinchaba cada noite o Big Beñat facendo tremer o chan de madeira do piso de arriba e na que nos afixemos a atopar a voz de Muguruza en unha de cada dúas cancións, entre os directos de Banda Bassotti, o Tijuana No! dunha improbábel Julieta Venegas ou sendo a única voz que berrou Galiza Ceive, Poder Popular en toda a historia da música galega, xusto no medio do acordeón dos Diplomáticos. E entre todo aquilo, como un impasse necesario, o In-Komunikazioa, algo distinto, tamén un dos mellores discos daqueles anos e a posibilidade inesperada de poder poñer algo de Muguruza nunha tarde entre amigos ou como fondo ás noites frías de Compostela. Letras que aprendes de memoria sen saber se as estás pronunciando ben. Cancións que acaban entrando na túa vida inesperadamente. Érgueste ao lado de alguén e reparas no azar que o radio-cd do chan deu en tocar. Beti izango dugu Bilbao. E sorrides tristemente. Ningún dos dous estivo nunca en Bilbao e porén é a mellor canción para unha despedida definitiva. Sempre nos quedará Bilbao, dis mentres vos brillan os ollos e arriscades unha última aperta. Sempre nos quedarán as cidades nunca vistas, as cancións que Sam ou Muguruza poden tocar de novo unha e outra vez para lembrarnos que nunca subimos a aquel avión.\nNon debeu ser casualidade que falase dos bereberes e de Casablanca en Tanxerina, que o reggae dos brancos europeos sexa un dos temas de L’affiche rouge e que unha das protagonistas diga aquilo de que o verdugo é o home das mil caras. Hai uns meses sorprendíame o título do último disco de Fermín: Nola. A vella Nova Orleans pola que pasearon os meus personaxes hai anos. A xeografía na que nos movemos é a mesma, e só a casualidade fixo que non coincidísemos nalgún bar de Perdido Street. Por iso podo pasar ao lado do Antzokia lembrando as cancións de concertos nos que nunca estiven. Atravesar a Zubizuri consciente do paso que marcou entre dúas beiras e dúas épocas da cidade. Saudar cun sorriso as imaxes do Che Guevara e Abd el-Krim que agardan nas paredes do Bere-bar de San Francisco, non moi lonxe da Anti, a libraría na que presentei un dos meus libros hai un par de anos. E lembrar que sempre nos quedará Bilbao. Esa cidade que evocamos unha vez, hai moito tempo, nunha habitación en Compostela e que, sen vela nunca, formaba parte de nós. Dous ex-amantes nunha cidade afastada, dous membros da resistencia con feridas que aínda doen ao camiñar sobre estas lousas.


» Crónica » Burela afronta o servizo de drogodependencia de 10 concellos e a Xunta non paga a axuda desde o 2009Cronica3.com A Mariña - costa de Lugo - información da Mariña lucense\nBurela afronta o servizo de drogodependencia de 10 concellos e a Xunta non paga a axuda desde o 2009\nALFREDO LLANO CONVOCA A UNHA XUNTANZA AOS REXEDORES DOUTROS NOVE CONCELLOS DA MARIÑA PARA FALAR DA UNIDADE ASISTENCIAL DE DROGODEPENDENCIAS.\nBurela, 24 de febreiro de 2011. O alcalde de Burela, Alfredo Llano, convoca a unha xuntanza aos rexedores doutros nove concellos da Mariña para falar da unidade asistencial de drogodependencias. O encontro será o 10 de marzo.\nLlano contou que “convoco aos alcaldes de Mondoñedo, Lourenzá, Valadouro, Alfoz, Foz, Cervo, Xove, Viveiro e O Vicedo para falar da unidade de drogodependencias que presta os seus servizos en Burela. Aínda non recibimos da Xunta a subvención do ano pasado e como Concello adiantamos tanto os cartos para pagarlle ao persoal que traballa nesa unidade e para a compra de material co fin de que esas instalacións funcionasen durante todo este tempo ao 100%”.\nO rexedor asegurou que “ésta é unha situación insostible para o noso Concello, dado que levamos adiantados os cartos de todo un ano de traballo. Para este 2011 se prevé que se cobre o 80% desta subvención o antes posible, pero aínda a día de hoxe non recibimos”.\nAlfredo Llano explicou que “a miña chamada a estes alcaldes prodúcese porque os seus concellos disfrutan deste servizo ao igual que nós aquí en Burela. Imos falar un pouco para que as subvencións se paguen o antes posible e tamén de que Burela non asuma toda a responsabilidade deste servizo, que é compartido. Eles teñen que aportar unha determinada cantidade e ese cantidade tampouco se está a facer efectivo, co que aínda se agrava máis a situación do noso Concello”.\nA reunión será o 10 de marzo ás seis da tarde, “hoxe tivemos un encontro en Mondoñedo sobre a Fundación Comarcal da Mariña Central, alí había varios alcaldes e xa lles falei das miñas intencións neste sentido”.


Enfermidade de Crohn: Inflamación crónica do intestino, de orixe descoñecida | Revista | EROSKI CONSUMER\nEnfermidade de Crohn: Inflamación crónica do intestino, de orixe descoñecida\nQuen padece esta enfermidade pode levar unha vida normal, xa que entre brote e brote se pode estar libre de síntomas\nA enfermidade inflamatoria intestinal é un termo xeral que se lle aplica a unha serie de doenzas de causa descoñecida que afectan o tubo dixestivo, fundamentalmente divididas en dous grupos: a colite ulcerosa crónica e a enfermidade de Crohn, semellantes pero con algunha diferencia importante. A enfermidade de Crohn do intestino delgado denomínase tamén enterite rexional e localízase a miúdo na parte terminal do intestino delgado, no cacho que desemboca no intestino groso ou colon. Pero tamén pode localizarse no colon e daquela coñécese como enfermidade de Crohn do colon, con algúns síntomas distintos. A enfermidade de Crohn caracterízase por unha inflamación crónica dunha porción do intestino con síntomas coma dor abdominal, diarrea en ocasións sanguenta, adelgazamento, perda do apetito, febre, que se presentan por brotes e son dunha evolución crónica e imprevisible. Unha persoa que padece a enfermidade de Crohn pode levar unha vida útil e productiva, xa que os brotes se controlan bastante ben co tratamento e entre brote e brote se pode estar libre de síntomas.\n¿É unha enfermidade frecuente?\nNon se trata dunha enfermidade moi frecuente, pero tampouco moi rara: hai arredor de 70.000 afectados en España. O preocupante é que a súa incidencia aumentou entre a mocidade española. De feito, no XXVII Congreso da Sociedade Española de Patoloxía Dixestiva deuse a coñecer que o número de enfermos de Crohn se multiplicou por cinco nos últimos quince anos, e que se pasou dunha incidencia anual de 1-1,5 casos por cada cen mil habitantes a case 5,5 casos. Descoñécense as causas deste significativo incremento, pero parece que os cambios ambientais dos países industrializados -polución e contaminación- e os cambios na alimentación -a problemática dos aditivos alimentarios- non son alleos a este aumento. Cómpre non esquecermos que o intestino é o órgano con maior superficie do corpo de contacto co ambiente, xa que a través del é por onde penetran ó interior do organismo os elementos estraños ó mesmo. Algo semellante acontece cos pulmóns e tamén a incidencia do asma aumentou na nosa sociedade. A enfermidade de Crohn maniféstase a idades temperás, entre os 20 e os 30 anos, e mesmo antes, afecta por igual a ámbolos dous sexos e, curiosamente, dáse máis entre xudeus.\n¿Como se manifesta o Crohn?\nOs primeiros e máis frecuentes síntomas son dores abdominais, coma retorzóns, acompañadas moitas veces do desexo urxente de facer de ventre. Pouco despois ou ó mesmo tempo aparece a diarrea, e a miúdo preséntanse tamén dores nas articulacións, perda do apetito e de peso e febre. A intensidade e gravidade dos síntomas non é igual en tódolos afectados, hai cadros leves e máis graves. Nalgúns casos o proceso inflamatorio vai máis alá da estructura do intestino e aparecen as fístulas que se abren no perineo, nos arredores do ano, ou na parede abdominal. A enfermidade é crónica e evoluciona por brotes, con longos períodos asintomáticos ou con poucos síntomas, e épocas de agudización.\n¿Hai un tratamento efectivo para a enfermidade?\nO Crohn é controlable, pero non curable. Hai un importante arsenal farmacolóxico que consegue facer aturable a enfermidade aínda que non a sanda: salazopirina, aminosalicílico, corticoides, budesonida, azatiopirina e recentemente o infliximab ou antiTNF. Cada un ten as súas indicacións específicas e os seus efectos secundarios, polo que se deben administrar sempre baixo rigoroso control médico. En determinados casos pode ser precisa a cirurxía, como cando xorden hemorraxias, perforacións, fístulas ou estenose do intestino, complicacións que poden aparecer no curso da afección. Xeralmente, a cirurxía resulta precisa cando o tratamento farmacolóxico é incapaz de controla-los brotes ou cando hai complicacións. Neses casos o segmento de intestino danado extírpase e os dous extremos sans únense (resección e anastomose). Isto podería facer pensar que a enfermidade está eliminada, pero moitas veces a enfermidade de Crohn recidiva no lugar da anastomose (unión) ou moi preto del.\n¿Pode a dieta mellora-la enfermidade?\nEn principio, esta enfermidade non mellora cun réxime alimentario severo ou restrictivo. Pola contra, cómpre non esquecermos que se unha boa nutrición devén fundamental en calquera enfermidade, neste caso éo máis, xa que o Crohn se caracteriza por falta de apetito, adelgazamento, diarrea, malabsorción... o que provoca déficit de nutrientes, vitaminas e minerais, que deben ser escrupulosamente substituídos. A dieta debe ser rica e variada e nos episodios de reagudización cómpre evita-las froitas, verduras e hortalizas frescas, debido a que o seu alto contido en fibra irrita o intestino. É mellor comer en pequenas cantidades varias veces ó día que facer tres grandes comidas. En ocasións pode ser preciso complementa-la dieta con vitaminas e minerais (ácido fólico, vitamina B12, vitamina D, calcio...), dependendo da intensidade e localización da afección, así como do tratamento que se recibe. Na actualidade estúdiase o efecto dos lactobacilos na inflamación intestinal e semella que a resposta é bastante boa. Tamén se está analizando a aplicación dunha dieta específica baseada en aceites vexetais procedentes da oliva e de graxas animais relacionadas co peixe azul; combinando estes ácidos graxos os resultados obtidos foron moi bos e, incluso, nalgúns casos conseguiuse controlar ben a enfermidade. Pero as lagoas que aínda hai arredor desta enfermidade aconsellan que se investigue máis fondamente.\n¿Por que se produce o Crohn?\nDescoñécense as causas que propician a aparición desta enfermidade, pero tanto na colite ulcerosa coma na enfermidade de Crohn se invocaron unha serie de factores.\nInfección. Culpouse da afección a diversos xermes, aínda que non se puido demostrar e non hai evidencias contundentes de que sexan os responsables.\nFactores xenéticos, hereditarios. O feito de que esta enfermidade sexa máis frecuente en brancos, especialmente entre xudeus e en familias de orixe xudía, e que se dean varios casos nas mesmas familias fai moi atraente a teoría da transmisión xenética. Ademais, un estudio europeo determinou recentemente que un xene do cromosoma 16 está ligado á afección.\nFactores inmunolóxicos. Os enfermos de Crohn e colite ulcerosa presentan a miúdo alteracións do seu sistema inmunitario, pero non hai evidencias de que esta sexa a causa da enfermidade, máis ben semella ser unha consecuencia dela.\nFactores psicosomáticos. O estrés non aparece moi ligado á orixe da enfermidade, pero si á súa evolución e progresión: unha situación de estrés mantida empeora sensiblemente a evolución.\nPDF: Fai clic aquí para Descargar esta información en PDF (83 Kb)


España, o décimo país da UE en competencia dixital | Parque Tecnolóxico de Galicia\nInicio › Newsletter › Políticas de innovación › España, o décimo país da UE en competencia dixital\nEspaña, o décimo país da UE en competencia dixital\nTuesday, 29/05/2018 - Tecnópole\nEspaña sitúase no décimo posto da Unión Europea (UE) en desenvolvemento dixital, segundo o Índice de Economía e Sociedade Dixital europeo (DESI), e adianta aos grandes países dos Vinte e oito.\nSegundo o índice, Dinamarca, Suecia, Finlandia e os Países Baixos obtiveron as posicións máis altas e atópanse entre os líderes mundiais en dixitalización, mentres Irlanda, Chipre e España son os que máis progresaron. Dende o primeiro informe que se realizou en 2014, España progresou seis postos e situouse por diante de Alemaña (14), Francia (18) e Italia (25) e por detrás do Reino Unido (7).\nO informe DESI recolle cinco indicadores sobre a capacidade e o progreso dixital dos 28 Estados membros.\nEspaña posiciónase no cuarto lugar do indicador de servizos públicos dixitais, con motivo do Plan de transformación dixital que levou a cabo a Administración. Nesta liña, España atópase no quinto posto do subindicador sobre usuarios de servizos de saúde pública e mantén o seu liderado no de datos abertos (opendata).\nRespecto á integración da tecnoloxía dixital nas empresas, España pasou do posto 10 ao 7. Segundo un comunicado do ministerio de Enerxía, Turismo e Axenda Dixital, durante o 2017 incrementouse cerca dun 5% o total de empresas españolas que comezou a usar a tecnoloxía da nube (tecnoloxía cloud).\nEn 2018, o informe introduciu un novo subindicador en materia de conectividade que mide o despregamento da fibra óptica ata o fogar. Neste contexto, o 72% dos fogares españois ten acceso á fibra óptica, unha porcentaxe moi superior á media europea que se sitúa no 27%.\nAdemais, a cobertura de telefonía móbil 4G creceu seis puntos dende o informe anterior.\nEspaña tamén conseguiu avanzar no indicador de capital humano, e chegou ao posto 14, preto da media europea. Non obstante, España atópase por debaixo da media europea en competencias dixitais básicas e na porcentaxe de especialistas TIC respecto ao emprego total.\nO uso de internet con fins recreativos (vídeo baixo demanda, música e xogos) dos españois tamén se posiciona por enriba da media UE.\nO Índice de Economía e Sociedade Dixital (DESI) 2018 mostra que a UE se está a volver máis dixital, pero que este progreso é insuficiente para que Europa alcance aos líderes mundiais e reduza as diferenzas entre os Estados membros.


Cine, a penumbra da maxia - Juan Antonio Pinto Antón - Diario de Pontevedra, Noticias de Pontevedra\n21 octubre 2021 19:01 h.\nA maxia espera agochada no cine. Con vantaxes engadidas: menos xente, ningún caldeiro de palomitas, mesmo rechouchío de móbiles. A distancia precisa para sentarse na escuridade. Para viaxar no lombo da luz, música, palabra, esa taracea de historias.\nAlimenta o cine inexplorados territorios da fantasía, o xenio de actores e directores cando se acende a mellor cámara, o cerebro. Velaí o milagre, a sétima arte como pan noso de cada día, conscientes de que xamais volverá a normalidade. Mais, como ocurriu ao longo da historia, cando as pandemias remiten reborda a vida: unha catarse semellante a unha festa.\nQuedará unha paisaxe de cicatrices sociais e fendas económicas. E nese caldo de cultivo medrarán novas formas de vida e oportunidades de negocio para que o cine explore historias. Pasou antes: o Séptimo sello de Bergman ambientado no século XIV cando a peste negra aterreceu e baldeirou Europa.\n2020 foi o noso Ano da Peste. E do descubrimento do valor da ciencia. Onde os e as mellores enfrontáronse en primeira liña contra o virus descoñecido para nos salvar. E algo inédito: en apenas dez meses creouse unha vacina.\nTemas sociais, humanos, científicos saltarán ás pantallas. Na penumbra das salas rememoraremos o vivido. A condena á soidade. As feridas mentais que pasan factura aos novos. A desfeita económica que expulsou cara aos Erte a millóns de traballadores. O medo e o seu silencio son, case, títulos de películas dun poderoso evento que ocorre cada cen anos.\nPelículas de heroes e viláns. De bufóns excesivos nos tronos do poder, e babecos negacionistas que, coa obriga de saber non tomou medidas multiplicando mortes e ruína. Ata que a presión social obrigou a poñer o foco no esencial: as persoas.\nE malos de película. Porque toda pandemia necesita culpables. A máis próxima, a do VIH culpou aos homosexuais. Na peste bubónica de 1348 bruxas e xudeus foron o chivo expiatorio. Na peste do 430 a.C. Atenas culpou aos espartanos. Agora buscamos culpables do coronavirus nos laboratorios chineses. O cine, está escrito, "máis que espello da realidade é a realidade do espello".\nVolvemos ao cine. Como volven as festas, os restaurantes, as praias. Regresan os bares, templos de comuñón entre o viño e a palabra. Porque a vida é teimuda e vai saltando dos seus freos ás nosas loucuras. Da morte a esta explosión de vida. Ata que as escuras andoriñas doutro coronavirus volva colgar os seus medos nos nosos balcóns.\nVolve o cine colorear a vida. A economía inventa novos traballos. Cambios sociais disparados a queimarroupa traen desigualdade e malestar social, tamén un presente máis gozoso e lúdico. E un futuro onde a vida acaba reinventándose.\nDiante da pantalla. No salón da casa. Mellor nunha sala de cine. Na penumbra da maxia.


Programa Mentor Match – Asociación de Centros de Escritura Internacional\nO programa IWCA Mentor Match ofrece oportunidades de mentoría para profesionais do centro de escritura. O programa establece encontros de mentor e aprendiz, e despois esas parellas discuten os seus obxectivos para participar no programa, deciden as mellores formas de lograr eses obxectivos e definen os parámetros da súa relación, incluíndo as canles de comunicación máis adecuadas e a frecuencia de correspondencia. Debido a que o programa adopta un enfoque non diádico, aléntase aos mentores e mentores a compartir información e aprender uns dos outros e, polo tanto, ambas partes se benefician da relación de mentoría.\nElixibilidade e cronograma\nOs mentores e os mentores poden brindarse unha variedade de apoios entre eles. Poden:\nReferirse uns aos outros aos recursos.\nConéctate uns a outros con colegas a nivel internacional, nacional e da súa rexión.\nConsulte sobre desenvolvemento profesional, revisión de contratos e promoción.\nProporcionar comentarios sobre avaliación e bolsa.\nSirva como revisor externo para a avaliación do centro de redacción.\nSirva como referencia para a promoción.\nSirva como cadeira nos paneis de conferencias.\nResponde preguntas curiosas.\nOfrecer opinións externas sobre situacións.\nTodos os membros de IWCA son elixibles para participar no Programa de IWCA Mentor Match. O Programa ten un ciclo de dous anos e o seguinte ciclo de Mentor Match comezará en outubro de 2023. Os coordinadores de IWCA Mentor Match enviarán unha enquisa a todos os membros de IWCA en agosto de 2023 invitándoos a participar no programa. A enquisa fai varias preguntas sobre os obxectivos dos membros da IWCA para participar no programa e a súa institución. Os coordinadores revisan esta información coidadosamente para facer coincidir mentores e mentores que teñan obxectivos e/ou institucións similares. Se os coordinadores non poden igualar a un mentor ou aprendiz, farán todo o posible para atopar un mentor/aprendiz que se adapte ben, crear un grupo de mentores para participantes incomparables e/ou conectalos con recursos adicionais do centro de escritura.\nSe estás interesado en participar en interaccións de mentoría fóra do noso ciclo regular de dous anos, póñase en contacto cos coordinadores (consulta a información de contacto a continuación) para saber cales son as oportunidades dispoñibles.\n"Ser mentor do programa IWCA Mentor Match axudoume a reflexionar criticamente sobre as miñas propias experiencias, levoume a unha relación profesional cun compañeiro de valor e animoume a considerar como a orientación profesional leva á identidade disciplinaria".\nMaureen McBride, Universidade Nevada-Reno, Mentor 2018-19\n“Para min, a oportunidade de orientar a outra persoa tivo algúns beneficios. Puiden adiantar algúns dos marabillosos apoios que recibín informalmente ao longo destes anos. A miña relación co meu alumno fomenta un espazo de aprendizaxe mutuo onde ambos nos sentimos apoiados polo traballo que realizamos. Manter este espazo é realmente importante para aqueles de nós que nos podemos sentir illados nas institucións de orixe ou nos departamentos silos ".\nJennifer Daniel, Queens University de Charlotte, Mentor 2018-19\nO programa IWCA Mentor Match ofrece unha serie de eventos cada ano para mentores e aprendiz. Por favor visite o Horario de eventos de IWCA Mentor Match para ver unha lista actual de eventos.\nSe tes preguntas sobre o Programa de IWCA Mentor Match, póñase en contacto cos coordinadores de IWCA Mentor Match Maureen McBride en mmcbride @ unr.edu e Molly Rentscher en molly.rentscher @ elmhurst.edu.


Microviolencias? - María do Carme García-Negro - Galiciae\n09 mayo 2018 20:26 h.\nopinion María do Carme García-Negro machismo\nHAI UNS neoloxismos que non sabemos se achegan algo ao acervo de termos lingüísticos ou se só son neo: é dicer, unha novidade creativa no vocabulario habitual pero baleiros de contido.\nTal pensamos que sucede co neoloxismo micromachismos. Para que signifique algo quererá dicer que os machismos coñecidos xa teñen tendencia a desaparecer e hai que vixiar a aparición daqueles outros tan subtís que, mesmo de non estares con toda a atención, case poden pasar desapercibidos. Negamos o da subtileza, negamos o da aparición esporádica e tamén negamos o da súa categoría de menores, que vén incorporado de seu na partícula micro. En fin, consideramos que non é útil, nen funcional nen descritor o dito termo, polo que podemos esquecer o seu uso, e pasar directamente a seguir usando en todo o seu cru significado o termo de machismo, que é moi cativo na súa beleza semántica pero como algunhas verdades moi clarificador.\nPodemos esquecer o uso de micromachismo e pasar directamente a seguir usando en todo o seu cru significado o termo de machismo\nAsí, por exemplo, o que lle pasou a unha amiga miña no médico non é posíbel incluílo no caixón ese dos micromachismos. Queda moito mellor descrito como machismo puro e duro, por moi habitual que sexa ou que suframos a cotío as mulleres. A miña amiga traballa (logo de se xubilar) en coidados persoais e abranxe un amplo abano etário: desde 95 (da súa nai) a 6 anos en diante (dos seus netos): tivo a sorte de poder diversificar tipos de atención, cobertura de necesidades e mais intercambios de experiencias. Pois ben, un día apareceulle unha certa dor nos cadrís. Non lle deu importancia, pero pasadas varias semanas acode ao médico dunha empresa de seguros privados que ten moitos clientes en Galiza e tras unha atención (?) de 5 minutos espétalle: "Señora (díxome que tamén berraba, pero era porque pensaba que as mulleres de certa idade somos xordas), vostede só ten dores e nós estamos aquí para ver enfermos". Non precisamos dicer que a miña amiga saíu desa consulta con dous tipos de dores: a dos cadrís que non remitiu e a da cabeza, por ter que se conter civilizadamente ante unha agresión verbal de tal natureza, así como a denegación de atención médica requerida.\nXa cando pasamos a este plano imaxinemos un caso semellante nunha consulta onde médico e paciente sexas homes: no caso de que o primeiro ousase maltratar o home doente, este sempre pode responder cunha violencia equiparábel, constituíndo esta posibilidade a mellor arma de defensa cando de relacións violentas se tratar. Unha outra alternativa entre unha situación de consulta dunha dor protagonizada por varóns (médico e paciente) é que nunca pasaría polo desprezo, nen a desconsideración nen a negación do seu carácter clínico. Se hai dor, se molesta, se non cedeu soa, se dura varias semanas, deberá ter unha certa causa ou unha orixe: a misión esperábel do galeno é facilitar a cura e non agregar máis dor á existente. Non hai xustificación para unha actuación como a que descrebemos e tampouco é correcto denominala precedida dunha partícula (micro) que pode inducirnos a soportar, como leves, agresións en toda a regra.


Irene Rodríguez formará parte da Schleswig Holstein Musik Festival Orchestra | Escola Municipal de Música e Danza de Ribadeo.\nPost published:19 Marzo, 2015\nIrene Rodríguez, antiga alumna da Escola Municipal de Música e Danza de Ribadeo, e que actualmente se atopa en Amsterdam realizando un master en percusión foi recentemente seleccionada para formar parte da Schleswig Holstein Musik Festival Orchestra tras superar as probas que se realizaron en 35 cidades de América do Norte e do Sur, Europa, Asia e Oriente Medio. Presentáronse aproximadamente 1500 músic@s menores de 26 anos e seleccionaron a 120 de todas as especialidades instrumentais. En percusión, concretamente entre 6 ou 7 persoas.\nEsta orquestra está considerada unha das mellores orquestras de músic@s xoves do mundo e participa no Festival que se celebra na rexión xermana de Schleswig Holstein. Ao longo de dous meses acompañarán a importantes solistas e afrontarán programas con directores de todo o mundo. Este ano farán excepcionalmente un encontro durante o inverno no que se inclúe unha xira por varios países, entre os que se atoparía China.


Un móbil, unha vida | A Buxaina\nMoitos de nos tiramos sen necesidade aparatos electrónicos, sobre todo móbiles e monitores de PC, tanto por antigos como por un simple raspuño ou fallo. En todo o mundo, de por medio, xéranse ao redor de 20.000 e 50.000 toneladas de desfeitos electrónicos.\nOs motivos polos que nos desfacemos tan rapidamente dos dispositivos electrónicos son principalmente causados por ofertas, tarifas e pola curta vida destes. Un cuestionario feito no 2007 pola cadea The Phone Housec calculou que os programas de puntos e ofertas para cambiar de operadora móbil fai aos españois facerse cun móbil novo cada 12 meses, e incluso en menos tempo. E, pasaron os tempos en que un televisor para ser bo debe de estar no salón dunha casa un mínimo de dez anos (agora apenas chegan aos catro anos de vida). Todo isto é provocado por unha sociedade consumista, na que nos bombardean de anuncios onde nos convencen de conseguir o máis novo dicíndonos que é mellor que o que tiñamos, incluso, en ocasións, chegando a mentir. É moi común falar da obsolescencia programada, que consiste na caducidade programada posta polos fabricantes dos produtos, para que estes se avaríen antes (obviamente, despois de que pase o tempo da garantía) e así obrigarnos a comprar outro novo e eles ter máis beneficios.\nTelevisores, móbiles, lavadoras e placas bases, son acumuladas en illas (sobre todo en zonas dos países pobres) e centrais especializadas onde agardan a ser tratadas. A estes, sepáranselle os compoñentes contaminantes, e o resto recíclanmo, que normalmente adoita ser un 80%. O material reciclado servirá para fabricar novos produtos, mentres que os materias contaminantes son tratados debidamente, xa que poden xerar enfermidades moi graves. En zonas pobres onde se atopan cemiterios electrónicos, como en Ghana, non se poden permitir tratar axeitadamente estes produtos, por isto, teñen que traballar os compoñentes a man, polo que a maioría deles teñen unha menor esperanza de vida.


Frente Popular Galega (FPG) » Valoración do Comité Comarcal da FPG de Vigo das municipais en Redondela e Vigo\nInicio » Municipais 2011, Municipais 2011 » Valoración do Comité Comarcal da FPG de Vigo das municipais en Redondela e Vigo\nEscrito por Frente Popular Galega on 3rd Xuñ, 2011 //\nNon é a Frente Popular Galega un Partido meramente electoralista. Na actual fase da loita, entendemos os procesos electorais burgueses como unha ferramenta máis para avantar no camiño de crear as condicións obxectivas que permitan levar a bo porto o proceso de emancipación nacional e de clase no que estamos embarcados desde hai décadas. Antes que o confronto electoral desigual e inxusto, sabemos que son a loita continua nas rúas, a aportación combativa e coherente nas centrais sindicais, a creación e a batalla de ideas, a libre información e formación de cadros, etc… as verdadeiras cuñas para acadar os nosos obxectivos estratéxicos e tácticos.\nPorén, analisaremos, tal e como nos corresponde como Comité Comarcal da FPG de Vigo, os resultados das municipais de maio de 2011 nos concellos da comarca nos que presentamos candidaturas: Redondela e Vigo.\nAntecedentes á campaña\nIntentouse, nun primeiro intre e por iniciativa do Comité Local de Vigo da FPG, sentar os alicerces dunha candidatura unitaria con outras entidades da esquerda independentista organizadas na cidade viguesa. Tras varias semanas de negociacións infrutíferas, o proxecto non callou, polo que houbo que mudar a estratexia para o Concello de Vigo con menos tempo do que se precisa normalmente.\nCómpre aclarar que non é función deste documento analisar as causas desta falla de entendemento, inicial e puntual, coas entidades ás que convocamos para falaren connosco.\nParalelamente o Comité Local de Redondela da FPG foi fragoando unha ilusionante a aglutinadora candidatura de alternativa veciñal por vez primeira para a vila e as parroquias redondelás. O obxectivo inicial da mesma era tecer unha rede simpatizante e crear un equipo de traballo que permita, desde agora, facer traballo veciñal, obreiro, de esquerda real, ecolóxico e en clave de País nos próximos anos no segundo concello da comarca, dando forma así a unha demanda máis que palpábel nos últimos tempos.\nTendo en conta estes extremos, decidíu o Comité Comarcal da FPG de Vigo presentar, por unha parte, unha candidatura ao Concello de Vigo cunha campaña de mínimos e de baixo custe co triple obxectivo de dotar dunha alternativa ao pobo traballador vigués máis consciente, de manter unha cota de escrutinios similar ao 2007 e de blindarmos unha base fiel de apoio ao noso Partido; e, pola outra, unha candidatura ao Concello de Redondela con maior inversión en material que a veciña de Vigo, con maior número de comicios e actos de campaña e cunha maior colaboración da militancia de toda a comarca.\nA FPG de Redondela foi apoiada por 613 votos na primeira vez que se presentaba neste concello. Os comicios do 22 de maio puxeron de relevo o elevado grao de colonización ao que están sometidas as traballadoras e os traballadores, feito que se expresa no afortalamento do bipartidismo en toda Galiza e particularmente no Concello de Redondela: aumento do bipartidismo que só podemos entender como expresión política do acrecentamento dos intereses económicos do Capital transnacional e do Estado Imperialista Español.\nAfondando nesta análise, cremos que hai un cambio de paradigma no xeito de se artellar o bipartidismo, que o modelo clásico, PP vs. PSOE, está superado polo incremento do voto nos procesos electorais á ultradereita española, que para ser contrarrestada precisa da sumisión en Galiza do BNG, quen se suma, sen sumar cualitativamente, ao PSdeG-PSOE. Este espazo que vén a ocupar o BNG, póla menor dunha das pólas da galla que é o bipartidismo, anula dun xeito esclarecedor este partido para liderar, para seren os valedores hexemónicos en Galiza da liberación social, nacional, de xénero e da loita contra do proceso de mercantilización ao que se está a someter o medio natural, os espazos onde se desenvolven os nosos sectores produtivos tradicionais, a nosa vida.\nEn clave local de Redondela queremos salientar o positivo que resultou para nosoutras e nosoutros coma Partido este proceso electoral no que acadamos o sufraxio de 613 veciñas e veciños para o proxecto emancipatorio que levamos a cada unha das parroquias, das aldeas, dos lugares. Que malia que agardabamos dende a nosa candidatura ter representación no concello, porque eramos e somos a única alternativa, porque eramos e somos o único Partido que tiña como horizonte político levar a voz da clase traballadora ao concello; emporiso, tamén, somos conscientes de non lograrmos un dos obxectivos que nos trazaramos, pero, asemade, pensamos que o punto de partida no que nos colocaron os comicios é obxectivamente esperanzador para a clase traballadora, xa que enceta dun xeito consciente o proceso de emancipación en Redondela do que a Frente Popular Galega, a través da súa candidatura veciñal, vai seguir pacientemente termando. A valoración, polo tanto, da Candidatura da FPG ao Concello de Redondela é moi positiva.\nPolo outro lado, a FPG de Vigo pasou dos 549 votos de 2007 aos 567 votos de 2011. Non é un grande resultado, pero tendo en conta a modestia consciente da campaña, tendo en conta que se conseguiron os obxectivos marcados e tendo en conta, tamén, que se conqueriron os mellores resultados para unha candidatura municipal da esquerda independentista en Vigo nos últimos 25 anos, o balanzo é satisfactorio. Para alén da valoración meramente electoral e estatística, o feito de presentar por primeira vez unha candidatura ao concello de Vigo en dous comicios seguidos confirma á Frente Popular Galega coma o principal referente simbólico da esquerda independentista, obreira e popular no maior e mais importante municipio de Galiza. Polo tanto a valoración da Candidatura da FPG ao Concello de Vigo é moderadamente positiva.\nComo indicamos durante a campaña, a actuación do BNG de Vigo coma un simple apéndice e comparsa do PSOE de Caballero foi interiorizada pola poboación viguesa, acentuándose o bipartidismo PP-PSOE na cidade e condenando ao BNG a unha perda de apoio sen precedentes nas últimas dúas décadas. A batalla entre o PP de Porro/Figueroa e o PSOE de Caballero por ver quen era mais populista e quén desfalcaba mais cartos públicos coa propaganda institucional, foi gañada polo actual rexedor.\nMalia o feito obxectivamente negativo para a clase traballadora viguesa da continuidade no poder municipal de Caballero, celebramos que non acontecese o que tería sido un mal aínda maior: o acceso ao poder municipal do neofascismo ultraliberal e galegófobo liderado por unha Porro que incluso lanzou durante a campaña a provocación de propor a imposición do castelán no Concello de Vigo o mesmo Día das Letras Galegas.\nCo camiño marcado, traballarmos desde xa\nO xeito de axirmos encol da candidatura de Vigo, pero sobre todo o xeito de axirmos encol da candidatura de Redondela, serven de experiencia para nos marcar o camiño de aquí en diante. O contacto continuo coas asociacións veciñais e cos movementos populares, o traballo paseniño de base e a camaradaxe cóbado con cóbado entre os militantes máis novos e os máis veteráns son a nosa mellor aprendizaxe destas dúas candidaturas obreiras e populares.\nSomos conscientes, máis que nunca, de que non podemos desaparecer durante catro anos coma se fosemos un Partido-Guadiana. Agora somos o referente de esquerda real da clase obreira máis consciente. Agora temos un camiño ben marcado polo que debemos e no que temos que traballar.\nPor último, amosamos o noso enorme agradecemento ás 1.180 persoas que confiaron na FPG, con decisión, con afouteza e sen complexos, na nosa comarca.


O blog de Sociais: Atlas Nacional de España\nEntre as funcións do Instituto Geográfico Nacional está a elaboración e actualización do Atlas Nacional de España. En 1986 comézase a preparar o proxecto do Atlas elaborando un índice xeral e organizando 48 grupos de traballo organizados en 13 seccións para tratar todos os aspectos da xeografía física e humana de España. A edición completa finaliza en 1997.\nO Atlas consta de 6 tomos ou 48 fascículos independentes. O índice toponómico está nun tomo independente. A escala dos mapas é de 1:500000. A partir do ano 2004 o Atlas distribúese como libro electrónico.\nActualmente están desenvolvendo o proxecto SIANE (Sistema de Información del Atlas Nacional de España) para crear unha ferramenta para a xestión, elaboración e publicación automatizada do Atlas. Un dos productos que pretenden obter con este sistema é a publicación na web mediante visualizadores interactivos e proporcionar servizos de geoposicionamento para a elaboración asistida de cartografía temática.\nNa web do Atlas Nacional de España temos acceso a unha serie de táboas de datos xeográficos clasificadas en cinco apartados: datos xerais, datos de poboación, espacios naturais, datos de hidrografía e datos de orografía. Hai un enlace para a descarga de mapas temáticos pero non está activo.\nTamén hai dous recursos didacticos relacionados cos mapas:\nA poboación en España, no que mediante cartografías temáticas e gráficos pódese coñecer a realidade da poboación española, a súa distribución e organización, así como a caracterización dos diferentes espacios xeográficos (comunidades autónomas, provincias e principais cidades). Os contidos están organizados para os niveis de primaria, secundaria, bacharelato e universidade.\nA miña impresión é que esta páxina non está rematada. Hai moitos materiais, pero é difícil atopar o mapa que necesitamos e faltan textos explicativos e actividades que den unha estructura de unidade didáctica.\nEspaña a través dos mapas. Preparado para a ESO e o 2º curso do Bacharelato. Os materiais están organizados en catro bloques: organización territorial, medio ambente, ocupación e procesos territoriais e desequilibrios territoriais. Partindo dun mapa temático faise unha explicación mediante un texto a través do cal pódese acceder aos materiais complementarios: táboas de datos, mapas, gráficos, animacións e actividades.\nPublicado por Tamar en 20:18


Aprendendo a salvar vidas no IES A Pinguela – EnComún\nUn momento da sesión teórico-prática sobre recuperación cardiopulmonar e desfibrilación, impartida no IES A Pinguela por José Palacios Aguiar, profesor de Actividades Acuáticas e Socorrismo da UDC. (Foto cedida).\n•A mediados deste mes, o IES A Pinguela acolleu unha conferencia sobre reanimación cardiopulmonar e desfibrilación, impartida por José Palacios Aguilar, profesor de Actividades Acuáticas e Socorrismo da Facultade de Ciencias do Deporte e Educación Física da Universidade de A Coruña (UDC). Palacios amosou ao alumnado unha serie de técnicas para salvar vidas a través da reanimación e do uso do desfibrilador. O alumnado participou activamente nos exercicios, que poden axudalos a resolver situacións críticas en calquer momento e lugar.\nO profesor Palacios ofreceu outra conferencia a finais de mes sobre prevención de afogamentos.•


Os Premios Martín Códax homenaxean a María Manuela, que "fixo da música e da nosa lingua ferramentas para un mundo mellor” - Praza Pública\nOs Premios Martín Códax homenaxean a María Manuela, que "fixo da música e da nosa lingua ferramentas para un mundo mellor”\nMaría Manuela © Mónica Castuera\nTrátase dunha "homenaxe especial a unha muller igual de especial, querida e admirada por todo o que representa”\nOs Premios Martín Códax da Música Galega xa teñen a súa primeira galardoada. Trátase da ferrolá María Manuela, que recibirá o premio honorífico nesta sétima edición, marcada pola pandemia do coronavirus. A gala de entrega, aínda sen unha data fixada, celebrarase en Pontevedra á volta do verán, sempre que a situación sanitaria así o permita.\nO premio recoñece a longa traxectoria da artista, que en palabras de Músicas ao Vivo, deixou unha “fortísima pegada” na nosa música e “fixo dela e da nosa lingua as ferramentas para loitar por un mundo mellor”. Trátase dunha "homenaxe especial a unha muller igual de especial, querida e admirada por todo o que representa”. A entidade, que organiza os galardóns, vén de publicar tamén un vídeo que repasa a carreira da artista.\nXuto co seu home, Miguel Tranquilo, converteuse nun dos referentes da canción protesta, promocionando de forma importante a lingua galega e musicando textos de numerosas e numerosos poetas do país\nMaría Manuela naceu na Coruña en 1945 e criouse no barrio obreiro de Recimil, en Ferrol, cidade na que segue vivindo e da que constitúe todo un símbolo. Ademais da súa carreira musical, María Manuela Díaz Orjales dedicouse tamén á pintura, expoñendo en numerosos lugares ao longo da xeografía galega, española e europea.\nComezou a súa carreira musical en solitario en 1974 coa gravación dun single que incluía as cancións Pedro Chosco -poema musicado da poeta Ana Caxiao- e Ana Mariña. Un ano despois publica o seu primeiro LP, Cantigas ao meu xeito. En solitario gravou tres discos máis nos anos 70 e outro nos anos 90.\nFormou parella musical co seu home, Miguel Tranquilo, de xeito que o dúo -María Manuela e Miguel- se converteu nun dos referentes da canción protesta, promocionando de forma importante a lingua galega e musicando textos de numerosas e numerosos poetas do país, en discos como Ergueremo-la espranza.\nChegaron a realizar xiras internacionais acadando un gran éxito. Xa na década dos 90 publicaron dous álbums máis, Barco na Alba, que incluía dúas pezas compostas pola propia María Manuela sobre cantigas medievais, e mais Imos cantar xuntos, disco de música infantil realizado en colaboración co grupo Ledicia do colexio Manuel Masdías de Caranza.\nA cidade naval incluíu no seu rueiro a Rúa de Manuela e Miguel no barrio obreiro de Recimil, onde medrou a artista\nEn 1999 María Manuela publica o seu último traballo en solitario, Para Miguel, dedicado ao seu compañeiro, que finara un ano antes, máis nos anos seguintes e ata a actualidade seguíu colaborando en diferentes proxectos musicais e audiovisuais.\nO 4 de decembro de 2008, coincidindo os 35 anos da súa carreira musical, o Concello de Ferrol organizou unha homenaxe de recoñecemento ao seu valor artístico como cantante, pintora e defensora da lingua galega. Ademais, a cidade incluíu no seu rueiro a Rúa de Manuela e Miguel no barrio obreiro de Recimil, onde medrou a artista.\nMaría Manuela © Músicas ao Vivo\nA mediados de abril Músicas ao Vivo anunciou os e as 60 finalistas dos galardóns, tres por cada unha das 20 categorías. Foron elixidas por un xurado profesional entre un total de 577 propostas recibidas. Nas últimas semanas as socias e socios de MAV votaron cales serán os proxectos premiados de entre os tres finalistas en cada categoría.


e-Sexo | a fervenza do sur\nDe Nela Bernal / 14 junio 2010 / BLOG, reflexiones / 3 comentarios\nO magnífico, erótico e intenso Julio Medem convertiuse en gran visionario cando, en 1996, meteu a Silke e a Carmelo Gómez na cama e fíxolles chegar a un magnífico, erótico e intenso orgasmo interruptus sen sequera rozárense os seus sexos, nunha penetración virtual (Tierra, 1996). Un fronte ao outro, na cama, espidos os dous e tal como ela previamente lle advertira : ‘Vamos a follar sin tocarnos’ -nada máis que bicos-, materializan o que hoxe, case dúas décadas despois, é case práctica rutineira: o sexo electrónico ou e-Sexo.\nCarmelo Gómez e Silke. Barreiras para o contacto físico\nNa era dos orgasmos globalizados; teléfonos, ordenadores e webcams agasallan ao preguiceiro internauta cun amplo abano de opcións orais, dixitais e visuais que garantan o pracer cumprindo unha ecuación da productividade polo binomio ‘mínima vergoña-máxima imaxinación’. Pura racionalización de tempo e esforzo sen acoutamentos espaciais. Un ‘vidi vinci’ ao cento por cento de capacidade grazas a tecnoloxías que gañan en portabilidade a golpe de reloxo.\nNunha outra non menos magnífica secuencia da mesma película, Carmelo Gómez ve como o seu anxo deixa caer unha man por entre os pregos do escote de Emma Suárez ata collerlle un peito, e como desliza a outra por baixo dunha mínima falda querendo acurralala nunha cela de pracer. Novamente, sen tocala, unha metida de man virtual.\nO anxo de Carmelo Gómez no peito de Emma suárez\nNese goce sen roce descansa a filosofía do e-Sexo, dos encontros alleos ao proceso de cheiro de hormonas, dominado por bites e arrobas, nos que un é quen quere ser, un baile de máscaras e anonimatos do que os galegos tamén gustamos: máis de 142.000, segundo unha enquisa que a extinta Lycos Europe publicaba en 2006 augurando un aumento de usuarios. Fóra dúbidas.\nNa cara B das novas tecnoloxías, un estudo vén de confirmar que as ondas dos teléfonos móbiles inflúen negativamente nas relacións sexuais, rebaixando a potencia e a duración dos coitos. Só foi probado en coellos, pero se é capaz de frear a esas entrañables e insaciables criaturiñas de Duracell (Rebeca dixit)… qué non fará cos tan perturbables seres humanos!! Claro que en cuestión de coitos, clímax, penetracións, lambetadas e -lingus, o peor que pode facer o teléfono móbil é soar (Marta dixit)\nOs anos pasaron e o propio Medem tamén se actualizou. A Najwa Nimri púxolle un ordenador con conexión a internet na illa de Lucía y el sexo (2001). Un sexo moi dixital o desta película, pero máis polo uso dos dedos que polo dos bites.\nSaúdos desde o balcón.\nEtiquetas: cine, eSexo, morbo, orgasmos\n15 junio 2010 en 0:05\nCoito se tocarse? Eu son máis tradicional. Como diría o boxeador, VIVA O CONTACTO, pero xa o dicía Bertín Osborne: CON TACTO…\n15 junio 2010 en 17:04\nBueno, os precursores foron Gala e Dalí que tiñan orgasmos mentais…e a verdade é que a experiencia é interesante para probala (pero só unha vez, eh?)por certo, que grande Medem!!!\n16 junio 2010 en 17:40\nsI PERO ESES PRECURSORES NON SE BASEABAN NO SEXO, SENÓN NO ABSENTA@Lola